**Abonmaji na parkirišču P+R Zlato polje**

**Kranj, 17. november 2023 – S 1. novembrom 2023 je začelo obratovati parkirišče P+R Zlato polje. Pogoj za pridobitev abonmaja je letna vozovnica mestnega potniškega prometa ali sistema KRsKOLESOM. Vloge za uporabo parkirišča sprejema Komunala Kranj na e-naslovu** abonma@komunala-kranj.si**.**

**Mestna občina Kranj (MOK)** [s parkiriščem P + R Zlato polje](https://www.kranj.si/kranj-z-novo-pridobitvijo-parkiriscem-p-r-na-zlatem-polju) spodbuja trajnostno mobilnost in zmanjšuje količino osebnih vozil v središču mesta. S tem projektom sledi ciljem iz **Trajnostne urbane strategije MOK 2030** in izhodiščem **Celostne prometne strategije MOK**. Nova pridobitev ponuja 56 parkirnih mest, od tega tri za gibalno ovirane, šest za električna vozila (opremljenih s tremi električnimi polnilnicami) ter pet za motorje. Prav tako nudi postajališče KRsKOLESOM z 20 kolesi, za varno vožnjo je MOK uredila dvosmerno kolesarsko povezavo s prehodom čez semaforizirano križišče, tu sta še dve avtobusni postajališči (smer Naklo in Kranj), prostor za popravilo koles, pitnik, prostor za počitek s klopmi in toaletni prostor.

**Kdo je upravičen do abonmajev na parkirišču P+R?**

Parkiranje na P+R Zlato polje je dostopno le dvema skupinama uporabnikov, in sicer tistim, ki uporabljajo **letne vozovnice mestnega potniškega prometa** (zanjo je treba trenutno odšteti **100 evrov**; pri tem MOK opozarja, da linijske, šolske, dijaške, študentske, upokojenske vozovnice in podobno ne veljajo) in uporabnikom **letnih paketov sistema KRsKOLESOM**, natančneje imetnikom veljavnega paketa **Letni paket Gorenjska Bike – navadno in e-kolo; plačan za račun Mestne občine Kranj** (trenutna cena znaša **25 evrov**; vsi drugi časovno krajši, promocijski, brezplačni paketi ter paketi, veljavni le na območjih drugih občin, se ne upoštevajo).

**Izpolnjen obrazec mora potrditi Arriva ali KRsKOLESOM**

Za oddajo popolne vloge uporabnik potrebuje **potrjen obrazec** (za uporabnike letne vozovnice mestnega potniškega prometa Arriva; za uporabnike letnega paketa KRsKOLESOM – oba obrazca pošiljamo v priponki), s katerim bo lahko zaprosil za vpis **do dveh registrskih oznak** **vozila** v sistem samodejne prepoznave registrskih tablic. Obrazec lahko uporabnik potrdi oziroma pridobi pri:

* upraviteljih oziroma prodajalcih lokalnega sistema **KRsKOLESOM**, v njihovih prostorih ali preko e-pošte na naslov ctmgorenjska@mobiln.si:
* **Center trajnostne mobilnosti (CTM) Kranj,** Cesta talcev 72, 4000 Kranj; delovni čas: pon.–pet. od 9.00 do 17.00, sob. od 9.00 do 13.00 (nedelja in prazniki zaprto),
* **Turistično informativni center (TIC) Kranj**, Glavni trg 2, 4000 Kranj; delovni čas: vsak dan od 9.00 do 18.00 (25. 12. in 1. 1. med 12.00 in 17.00 zaprto) ter
* na prodajnem mestu **vozovnic mestnega potniškega prometa Arriva, d. o. o**., na glavni avtobusni postaji v Kranju, Bleiweisova cesta 5, 4000 Kranj; delovni čas: pon.–pet. od 6.00 do 19.00 (sobota, nedelja in prazniki zaprto) po predhodni predložitvi letne vozovnice prodajnemu osebju v kontrolo.

**Oddaja vloge na e-naslov Komunale Kranj**

Vsak predlagatelj bo po oddaji popolne vloge (obrazca) na e-naslov abonma@komunala-kranj.si ali osebno v času uradnih ur na blagajni Komunale Kranj (Ulica Mirka Vadnova 1, 4000 Kranj; delovni čas: pon. in pet. od 9.00 do 12.00 in sreda od 12.00 do 17.00) vpisan v sistem v roku treh delovnih dni od oddaje. O odobreni vlogi bodo uporabniki obveščeni po elektronski pošti, s sporočilom SMS ali po telefonu.

**Parkiranje do zapolnitve parkirnih mest**

Vpis v sistem uporabniku omogoča brezplačno parkiranje, ne pomeni pa rezervacije parkirnega mesta – enako kot pri ostalih abonmajih je parkiranje mogoče le do zapolnitve razpoložljivih parkirnih mest. Da ne bo nepotrebne gneče, je v Kranju že vzpostavljen sistem elektronskih tabel o zasedenosti parkirišč, tudi parkirišča P+R. Tik pred uvozom na to parkirišče je postavljena še dodatna tabla, ki prikazuje zasedenost parkirišča oz. število prostih parkirnih mest.

**Dovoljen čas parkiranja uporabnikov je omejen na 13 ur od vstopa.** V primeru zamude je potrebno pred odhodom s parkirišča na blagajni plačati dnevno parkirnino, ki trenutno znaša 19 evrov. Plačilo bo možno izključno s plačilno kartico (Visa, BA, Mastercard, Maestro).